
ประกาศองค์การบริหารส่วนตำบลห้วยปริก
เรื่อง  รับสมัครบุคคลทั่วไปเพื่อสรรหาและเลือกสรรเป็นพนักงานจ้าง 
---------------------------

ด้วยองค์การบริหารส่วนตำบลห้วยปริก อำเภอฉวาง จังหวัดนครศรีธรรมราช มีความประสงค์สรรหาและเลือกสรรบุคคลทั่วไปเป็นพนักงานจ้างองค์การบริหารส่วนตำบลห้วยปริก ตามกรอบแผนอัตรากำลัง 3 ปี ประจำปีงบประมาณ  2564 – 2566 จำนวน 1 ตำแหน่ง 1 อัตรา ดังนั้น เพื่อให้การดำเนินการเป็นไปตามประกาศคณะกรรมการพนักงานส่วนตำบลจังหวัดนครศรีธรรมราช เรื่อง หลักเกณฑ์เกี่ยวกับพนักงานจ้าง ลงวันที่ 26 กรกฎาคม 2547 และที่แก้ไขเพิ่มเติม หมวด 4 จึงประกาศรับสมัครบุคคลทั่วไปเพื่อสรรหาและเลือกสรรเป็นพนักงานจ้าง โดยมีรายละเอียดดังนี้


1.  ประเภทพนักงานจ้าง ตำแหน่งที่รับสมัคร และรายละเอียดการจ้าง 
                
     พนักงานจ้างตามภารกิจ ประเภทผู้ที่มีทักษะ 

  ตำแหน่ง ผู้ดูแลเด็ก(ทักษะ) สังกัดศูนย์พัฒนาเด็กเล็กวัดสุวรรณาราม จำนวน   1  อัตรา

  รายละเอียดเกี่ยวกับลักษณะงานที่จะปฏิบัติ อัตราค่าตอบแทน สิทธิประโยชน์และระยะเวลาการจ้าง ปรากฎตามเอกสารแนบท้ายประกาศนี้


2.  คุณสมบัติทั่วไปของผู้มีสิทธิสมัครเข้ารับการสรรหาและเลือกสรร
            
2.1  ผู้สมัครเพื่อรับการสรรหาและเลือกสรรต้องมีคุณสมบัติทั่วไปตามประกาศคณะกรรมการพนักงานส่วนตำบลจังหวัดนครศรีธรรมราช เรื่อง หลักเกณฑ์เกี่ยวกับพนักงานจ้าง ลงวันที่ 26  กรกฎาคม 2547 และที่แก้ไขเพิ่มเติม หมวด 4 ดังนี้ 

(1) มีสัญชาติไทย

(2) มีอายุไม่ต่ำกว่าสิบแปดปีบริบูรณ์ และไม่เกินหกสิบปี นับถึงวันปิดรับสมัคร

(3) ไม่เป็นบุคคลล้มละลาย

(4) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถหรือ
จิตฟั่นเฟือนไม่สมประกอบ หรือมีโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้น


(5) ไม่เป็นผู้ดำรงตำแหน่งทางการเมือง กรรมการพรรคการเมือง หรือเจ้าหน้าที่ใน
พรรคการเมือง

(6) ไม่เป็นผู้ดำรงตำแหน่งผู้บริหารท้องถิ่น คณะผู้บริหารท้องถิ่นสมาชิกสภาท้องถิ่น

(7) ไม่เคยเป็นผู้ต้องรับโทษจำคุกพิพากษาถึงที่สุด ให้จำคุกเพราะกระทำความผิด
ทางอาญาเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ


(8) ไม่เป็นผู้เคยถูกลงโทษให้ออก ปลดออก หรือไล่ออกจากราชการ รัฐวิสาหกิจ
หรือหน่วยงานอื่นของรัฐ









(9) ไม่เป็นข้าราชการหรือลูกจ้างของส่วนราชการ  พนักงานหรือลูกจ้างของหน่วยงานอื่นของรัฐ  รัฐวิสาหกิจ  หรือพนักงานหรือลูกจ้างของราชการส่วนท้องถิ่น 
            

หมายเหตุ ในวันที่สัญญาจ้าง ผู้ที่ผ่านการเลือกสรรจะต้องไม่เป็นข้าราชการหรือลูกจ้างของส่วนราชการ พนักงานหรือลูกจ้างของหน่วยงานอื่นของรัฐ รัฐวิสาหกิจ หรือพนักงานหรือลูกจ้างของราชการส่วนท้องถิ่น และจะต้องนำใบรับรองแพทย์ ซึ่งออกให้ไม่เกิน 1 เดือน และแสดงว่าไม่เป็นโรคที่ต้องห้ามตามกฎ ก.พ. ว่าด้วยโรค พ.ศ. 2553 มายื่นด้วย

ผู้สมัครต้องมีคุณสมบัติเฉพาะสำหรับตำแหน่ง ตามที่ระบุไว้ในเอกสารท้ายประกาศนี้   


2.3  สำหรับพระภิกษุสามเณร ไม่สามารถสมัครสอบและไม่อาจให้เข้าสอบคัดเลือก
เพื่อจ้างเป็นพนักงานจ้างได้ ทั้งนี้ ตามหนังสือของกรมสารบรรณคณะรัฐมนตรีฝ่ายบริหาร ที่ นว 89/2501 ลงวันที่ 27 มิถุนายน 2501 และตามความนัยข้อ 4 ของคำสั่งมหาเถรสมาคม ที่1/2564 ลงวันที่ 28 กันยายน 2564


3.  การรับสมัคร
3.1  วันเวลาและสถานที่รับสมัคร



     1.  ผู้สนใจติดต่อขอรับใบสมัครได้ ณ งานการเจ้าหน้าที่ สำนักปลัด องค์การบริหารส่วนตำบลห้วยปริก อำเภอฉวาง จังหวัดนครศรีธรรมราช ตั้งแต่บัดนี้เป็นต้นไป ในวันและเวลาราชการ หรือสอบถามรายละเอียดได้ที่หมายเลขโทรศัพท์ 0-7552-0434 หรือดูรายละเอียดได้ที่ WWW.HUAIPRIK.GO.TH 



    2.  การสมัครสอบให้ผู้ประสงค์จะสมัครสอบยื่นใบสมัครพร้อมหลักฐานด้วยตนเองต่อเจ้าหน้าที่รับสมัคร ณ ที่ทำการองค์การบริหารส่วนตำบลห้วยปริก ตำบลห้วยปริก อำเภอฉวาง จังหวัดนครศรีธรรมราช  ในระหว่างวันที่ 21 – 30 สิงหาคม  2566  ในวันและเวลาราชการ




3.2  หลักฐานที่ต้องยื่นพร้อมใบสมัคร


         ผู้สมัครจะต้องยื่นใบสมัครสอบด้วยตนเอง โดยกรอกรายละเอียดในใบสมัครให้ถูกต้องและครบถ้วน พร้อมทั้งนำเอกสารฉบับจริงและสำเนารับรองความถูกต้อง อย่างละ 1 ชุด มายื่นในวันสมัครสอบ ดังต่อไปนี้
1) สำเนาวุฒิการศึกษา 

จำนวน 1 ฉบับ

2) รูปถ่ายหน้าตรง ไม่สวมหมวก และไม่ใส่แว่นตาดำ ขนาด 1 นิ้ว จำนวน  3 รูป 

และให้ผู้สมัครเขียนชื่อ สกุล ไว้ด้านหลังรูปถ่ายทุกรูป
3) สำเนาทะเบียนบ้าน


จำนวน 1 ฉบับ

4) สำเนาบัตรประจำตัวประชาชน
จำนวน 1 ฉบับ
5) ใบรับรองแพทย์ที่แสดงว่าไม่เป็นโรคต้องห้ามตามที่คณะกรรมการกลาง
พนักงานส่วนตำบลกำหนด ซึ่งออกไม่เกิน 1 เดือน นับตั้งแต่วันตรวจร่างกายจนถึงวันสมัครสอบ
6) หนังสือรับรองจากหน่วยงานหรือส่วนราชการที่เคยปฏิบัติ    จำนวน  1  ฉบับ

7) เอกสารอื่นๆเช่นหลักฐานการเปลี่ยนชื่อ นามสกุล ทะเบียนสมรส (ถ้ามี)
ทั้งนี้  ในหลักฐานทุกฉบับ  ให้ผู้สมัครเขียนคำรับรองสำเนาถูกต้องและลงชื่อกำกับไว้ด้วย
3.3  ค่าธรรมเนียมในการสมัครสอบ
    ผู้สมัครสอบต้องเสียค่าธรรมเนียมสมัคร คนละ  100  บาท (หนึ่งร้อยบาทถ้วน)


    ค่าธรรมเนียมในการสมัครจะไม่จ่ายคืนให้ไม่ว่ากรณีใดๆทั้งสิ้น 


3.4  เงื่อนไขในการสมัคร


       ผู้สมัครเข้ารับการสรรหาและเลือกสรรจะต้องรับผิดชอบในการตรวจสอบและรับรองตนเองว่าเป็นผู้มีคุณสมบัติทั่วไป และคุณสมบัติเฉพาะสำหรับตำแหน่งตรงตามที่ประกาศรับสมัครสอบจริง และจะต้องกรอกรายละเอียดต่าง ๆ ในใบสมัคร พร้อมทั้งยื่นหลักฐานในการสมัครให้ถูกต้องครบถ้วน ในกรณีที่มีการผิดพลาดอันเกิดจากผู้สมัครไม่ว่าด้วยเหตุผลใดๆหรือคุณวุฒิการศึกษาไม่ตรงตามคุณสมบัติเฉพาะสำหรับตำแหน่งที่สมัครอันเป็นผลทำให้ผู้สมัครไม่มีสิทธิสมัครตามประกาศรับสมัครดังกล่าว  หากตรวจสอบพบเมื่อใด  ให้ถือว่าการรับสมัครและการได้เข้ารับการสรรหาและเลือกสรรครั้งนี้เป็นโมฆะสำหรับผู้นั้นตั้งแต่ต้น


หากตรวจสอบภายหลังพบว่าผู้ใดมีคุณสมบัติเฉพาะสำหรับตำแหน่งไม่ตรงตามมาตรฐานกำหนดตำแหน่ง จะไม่มีสิทธิได้รับการจ้าง

4. ประกาศรายชื่อผู้มีสิทธิเข้ารับการประเมินความรู้ความสามารถ ทักษะ และสมรรถนะ และกำหนดวัน เวลา สถานที่การสรรหา  ดังนี้
     

องค์การบริหารส่วนตำบลห้วยปริกจะประกาศรายชื่อผู้มีสิทธิเข้ารับการประเมินความรู้ความสามารถ ทักษะ และสมรรถนะ และกำหนดวัน เวลา สถานที่ในการประเมินภายในวันที่ 1 กันยายน 2566 
ณ ที่ทำการองค์การบริหารส่วนตำบลห้วยปริก และทางเว็บไซด์ www.huaiprik.go.th


5.  หลักเกณฑ์และวิธีการเลือกสรร
   ผู้สมัครจะต้องเข้ารับการประเมินความรู้ความสามารถ ทักษะ และสมรรถนะ ด้วยวิธีการประเมินตามเอกสารแนบท้ายประกาศนี้


6. เกณฑ์การตัดสิน

      
การตัดสินว่าผู้ใดเป็นผู้ผ่านการสรรหา ให้ถือเกณฑ์ว่าต้องเป็นผู้ที่ผ่านการประเมินความรู้ความรู้ความสามารถ ทักษะ และสมรรถนะแต่ละภาคไม่ต่ำกว่าร้อยละ 60


7. การประกาศรายชื่อผู้ผ่านการเลือกสรร

     
องค์การบริหารส่วนตำบลห้วยปริก จะประกาศรายชื่อผู้ผ่านการเลือกสรร ในวันที่ 6 กันยายน 2566 ณ องค์การบริหารส่วนตำบลห้วยปริก และทางเว็บไซด์ www.huaiprik.go.th
8. การขึ้นบัญชีผู้ผ่านการสรรหาและเลือกสรร
          
8.1  การขึ้นบัญชีผู้ผ่านการสรรหาและเลือกสรร จะเรียงจากผู้สอบได้คะแนนรวมสูงสุดตามลำดับคะแนนประเมิน ในกรณีที่มีผู้ได้คะแนนรวมเท่ากัน ผู้ได้คะแนนสัมภาษณ์ มากกว่าเป็นผู้อยู่ในลำดับสูงกว่า ถ้าได้คะแนนสัมภาษณ์เท่ากัน  ให้ผู้ที่ได้รับเลขประจำตัวก่อนเป็นผู้อยู่ในลำดับที่สูงกว่า
          
8.2  บัญชีผู้ผ่านการสรรหาและเลือกสรร จะใช้เพื่อการจ้างเป็นระยะเวลา 1 ปี นับแต่ขึ้นบัญชี แต่ถ้ามีการสรรหาและเลือกสรรอย่างเดียวกันนี้อีก  และได้ขึ้นบัญชีผู้ผ่านการสรรหาและเลือกสรรใหม่
แล้วบัญชีผู้ผ่านการสรรหาครั้งนี้เป็นอันยกเลิก
          
8.3  ผู้ที่ได้ขึ้นบัญชีผู้ผ่านการสรรหาและเลือกสรร  ถ้ามีกรณีอย่างใดอย่างหนึ่งดังต่อไปนี้  
ให้เป็นอันยกเลิกการขึ้นบัญชีผู้นั้น ดังนี้

    

(1) ผู้นั้นได้ขอสละสิทธิการจ้างในตำแหน่งที่สรรหาได้

    

(2) ผู้นั้นไม่มารายงานตัว  เพื่อรับการจ้างภายในเวลาที่ องค์การบริหารส่วนตำบล
ห้วยปริกกำหนด  เว้นแต่มีเหตุจำเป็นและได้มีหนังสือส่งทางไปรษณีย์ลงทะเบียนแจ้งให้ทราบกำหนดเวลาล่วงหน้าก่อนวันรายงานตัว
(3) ผู้นั้นมีเหตุไม่อาจเข้าปฏิบัติหน้าที่ราชการตามกำหนดเวลาที่จะทำการจ้าง
ในตำแหน่งที่ได้รับการสรรหา

9.  การทำสัญญาจ้าง  ระยะเวลาการจ้าง  

9.1 ผู้ผ่านการสรรหาและเลือกสรร จะได้รับการจ้างเป็นพนักงานจ้างสังกัดองค์การบริหารส่วนตำบลห้วยปริก ตามลำดับที่ในบัญชีผู้ผ่านการสรรหาและเลือกสรรได้ ตามจำนวนอัตราที่สรรหา โดยเริ่มตั้งแต่ลำดับที่ 1 ของแต่ละตำแหน่ง

9.2 กรณีผู้สอบได้และลำดับที่ได้รับการจัดจ้างและแต่งตั้งมีวุฒิการศึกษาสูงกว่าในประกาศฯนี้ จะนำมาใช้เพื่อเรียกร้องสิทธิใดๆเพื่อประโยชน์ของตนเองไม่ได้ 

9.3 ระยะเวลาการจ้างสำหรับพนักงานจ้างตามภารกิจ จ้างคราวละไม่เกิน 4 ปี และประเมินผลการปฏิบัติงาน ปีละ 2 ครั้ง ตามปีงบประมาณ
4/1.4 หากมีปัญหา...
-4-
9.4 หากมีปัญหาเกี่ยวกับคุณสมบัติผู้สมัคร ซึ่งองค์การบริหารส่วนตำบลห้วยปริกตรวจสอบพบภายหลัง ผู้สมัครจะต้องถูกเพิกถอนสิทธิการได้รับการสรรหา พร้อมคืนเงินค่าตอบแทนนับตั้งแต่วันที่ได้รับการจัดจ้างและไม่อาจเรียกร้องสิทธิประโยชน์ใดๆที่ถูกเพิกถอนได้
องค์การบริหารส่วนตำบลห้วยปริก ดำเนินการสรรหาและเลือกสรรในรูปแบบของคณะกรรมการโดยยึดหลัก สมรรถนะ ความรู้ความสามารถ ความอุตสาหะ ความเสมอภาค และความเป็นธรรม  อย่าหลงเชื่อหรือยอมเสียทรัพย์สินให้แก่บุคคลหรือกลุ่มบุคคลหรือผู้ที่อ้างว่าสามารถช่วยเหลือให้สอบได้ และหากผู้ใดทราบเกี่ยวกับการแอบอ้างหรือทุจริตเพื่อให้สอบได้ โปรดแจ้งคณะกรรมการดำเนินการสรรหาและเลือกสรรพนักงานจ้างทราบ เพื่อจะได้ดำเนินการตามกฎหมายต่อไป    


    จึงประกาศให้ทราบโดยทั่วกัน




ประกาศ  ณ  วันที่  9  สิงหาคม  พ.ศ. 2566

(ผนวก ก.)
บัญชีลักษณะงาน คุณสมบัติเฉพาะตำแหน่ง และอัตราค่าตอบแทนพนักงานจ้าง
แนบท้ายประกาศองค์การบริหารส่วนตำบลห้วยปริก เรื่อง รับสมัครบุคคลเพื่อสรรหาและเลือกสรรเป็นพนักงานจ้าง  ลงวันที่  9  สิงหาคม  2566
.............................................................

ชื่อตำแหน่ง
  ผู้ดูแลเด็ก(ทักษะ)
สังกัด

  ศูนย์พัฒนาเด็กเล็กวัดสุวรรณาราม สำนักปลัด องค์การบริหารส่วนตำบลห้วยปริก
ตำแหน่งประเภท  พนักงานจ้างตามภารกิจ (ประเภทผู้มีทักษะ)
หน้าที่ความรับผิดชอบ


ปฏิบัติหน้าที่หลักเกี่ยวกับการจัดประสบการณ์เรียนรู้ การส่งเสริมการเรียนรู้ พัฒนาผู้เรียน ปฏิบัติงานทางวิชาการของศูนย์พัฒนาเด็กเล็ก และปฏิบัติหน้าที่อื่นตามที่ได้รับมอบหมาย
ลักษณะงานที่ปฏิบัติ


1. ปฏิบัติงานเกี่ยวกับการจัดประสบการณ์เรียนรู้ และส่งเสริมการเรียนรู้ของผู้เรียนด้วยวิธีการที่หลากหลาย โดยเน้นผู้เรียนเป็นสำคัญ


2. จัดอบรมสั่งสอนและจัดกิจกรรมเพื่อพัฒนาผู้เรียนให้มีคุณลักษณะที่พึงประสงค์และคุณลักษณะตามวัย


3. ปฏิบัติงานวิชาการของศูนย์พัฒนาเด็กเล็ก
4. ปฏิบัติงานเกี่ยวกับการจัดระบบการดูแลช่วยเหลือผู้เรียน
5. ปฎิบัติงานความร่วมมือกับเครือข่ายการพัฒนาเด็กปฐมวัย
6. ปฏิบัติงานอื่นตามที่ได้รับมอบหมาย
คุณสมบัติเฉพาะสำหรับตำแหน่ง
มีทักษะเฉพาะบุคคลที่จะต้องเป็นผู้มีความรู้ ความสามารถ และทักษะในงานที่จะปฏิบัติไม่ต่ำกว่า 5 ปี โดยมีหนังสือรับรองการทำงานจากนายจ้างหรือหน่วยงาน ซึ่งได้ระบุลักษณะงานที่ได้ปฏิบัติ
อัตราค่าตอบแทน
1. ได้รับอัตราค่าตอบแทนรายเดือน เดือนละ 9,400 บาท 
2. ได้รับเงินเพิ่มการครองชีพชั่วคราว และสิทธิประโยชน์ตามที่กฎหมายกำหนด  
ระยะเวลาการจ้าง


ทำสัญญาจ้างคราวละไม่เกิน 4 ปี  หรือตามที่คณะกรรมการพนักงานส่วนตำบลจังหวัดนครศรีธรรมราช ให้ความเห็นชอบ
 (ผนวก ข.)
ขอบเขตเนื้อหา วิชา สอบข้อเขียนในการสรรหาและเลือกสรร
ในตำแหน่ง  ผู้ดูแลเด็ก(ทักษะ)
------------------------------------------

1. ภาคความรู้ความสามารถทั่วไป (ภาค ก.) (คะแนนเต็ม 100 คะแนน)
เป็นการทดสอบโดยข้อสอบแบบปรมัย  โดยคำนึงถึงระดับความรู้ความสามารถที่ต้องการตามตำแหน่ง1.1  วิชาความสามารถในการศึกษา วิเคราะห์ และสรุปเหตุผล  (คะแนน  25  คะแนน)
(1)  ความสามารถในการสรุปความ  หรือจับประเด็นในข้อความเรื่องราว
(2)  ความสามารถในการวิเคราะห์เหตุการณ์หรือสรุปเหตุผลทางการเมือง  เศรษฐกิจหรือสังคม
(3)  ความสามารถในการหาแนวโน้มหรือความเปลี่ยนแปลงที่น่าจะเป็น ตามข้อมูลหรือสมมุติฐาน
(4)  ความสามารถในการวิเคราะห์และสรุปเหตุผลอย่างอื่น  เช่น  สรุปเหตุผลเกี่ยวกับตัวเลข  และข้อมูลต่างๆ  การคิดสรุปหาเหตุผล  และอุปมาอุปไมย
1.2  วิชาภาษาไทย  (คะแนน  25  คะแนน)
เป็นการทดสอบความรู้ความสามารถในการใช้ภาษา โดยการอ่านจับใจความ การสรุปความ  การตีความ  การขยายความจากข้อความสั้นๆ หรือบทความ และให้พิจารณาเลือกใช้ภาษาในรูปแบบต่างๆจากคำหรือกลุ่มคำ ประโยคหรือข้อความสั้นๆ การเรียงความ การสะกดคำ การแต่งประโยค  และคำศัพท์
1.3  วิชาพื้นฐานในการปฏิบัติราชการ  (คะแนน  50  คะแนน)
 เป็นการทดสอบความรู้เกี่ยวกับกฎหมายที่เกี่ยวข้องกับงานการปฏิบัติราชการ  ดังต่อไปนี้
(1) รัฐธรรมนูญแห่งราชอาณาจักรไทย พ.ศ.2560
(2) พระราชบัญญัติสภาตำบลและองค์การบริหารส่วนตำบล พ.ศ. 2537 และที่แก้ไขเพิ่มเติมจนถึงปัจจุบัน
(3) พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.2542  
(4) พระราชบัญญัติบริหารงานบุคคล  พ.ศ. 2542
(5) พระราชบัญญัติระเบียบการบริหารราชการแผ่นดิน พ.ศ. 2534 และที่แก้ไขเพิ่มเติมจนถึงปัจจุบัน
(6) พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546
(7) ระเบียบสำนักนายกรัฐมนตรี ว่าด้วยงานสารบรรณ พ.ศ. 2526 และที่แก้ไขเพิ่มเติมจนถึงปัจจุบัน
(8) ประกาศคณะกรรมการพนักงานส่วนตำบลจังหวัดนครศรีธรรมราช  เรื่อง  หลักเกณฑ์เกี่ยวกับพนักงานจ้าง พ.ศ.2547 และที่แก้ไขเพิ่มเติม
2. ภาคความรู้ความสามารถที่ใช้เฉพาะตำแหน่ง (ภาค ข) (คะแนนเต็ม 100 คะแนน)
  

  เป็นการทดสอบความรู้ความสามารถในทางที่จะใช้การปฏิบัติงานในหน้าที่ของตำแหน่งโดยเฉพาะ  โดยวิธีสอบข้อเขียนแบบปรมัย  ในเรื่องดังต่อไปนี้
2.1  พระราชบัญญัติข้อมูลข่าวสารของทางราชการ พ.ศ. 2540
          2.2  พระราชบัญญัติการศึกษาแห่งชาติ พ.ศ. 2542  และที่แก้ไขเพิ่มเติม
2.3  พระราชบัญญัติส่งเสริมการศึกษานอกระบบและการศึกษาตามอัธยาศัย  พ.ศ. 2551

2.4  พระราชบัญญัติระเบียบข้าราชการครูและบุคลากรทางการศึกษา พ.ศ. 2547 และที่แก้ไขเพิ่มเติม

2.5  ความรู้ด้านการตรวจสอบและติดตามประเมินผลการจัดการศึกษา

2.6  ความรู้ด้านการพัฒนาการศึกษา

2.7  นโยบายของรัฐบาลที่เกี่ยวข้องกับการศึกษา
 2.8  ความรู้เกี่ยวกับงานตามลักษณะงานและคุณสมบัติเฉพาะสำหรับตำแหน่ง

3. ภาคความรู้ความเหมาะสมกับตำแหน่ง (ภาค ค) คะแนน  100  คะแนน
ทดสอบความรู้ความเหมาะสมกับตำแหน่ง  โดยคำนึงถึงระดับความรู้ความสามารถที่ต้องการของแต่ละตำแหน่งจากประวัติส่วนตัว ประวัติการศึกษา ประวัติการทำงาน พฤติกรรมที่ปรากฏต่อผู้อื่นของผู้เข้าสอบ ประสบการณ์ ท่วงที่วาจา อุปนิสัย อารมณ์ ทัศนคติ จริยธรรมและคุณธรรม การปรับตัว การเข้าร่วมกับผู้ร่วมงานรวมทั้งสังคมและสิ่งแวดล้อม ความคิดริเริ่มสร้างสรรค์ ปฏิภาณไหวพริบ และบุคลิกภาพอย่างอื่นเป็นต้น  โดยวิธีการสอบสัมภาษณ์  















